አሁን በተጀመረው መልኩ የተወሰኑ ሰዎችን የማሰሩ እርምጃ እስከምን ድረስ ሊሄድ እንደሚችል ግልጽ የሆነ ነገር የለም። ያ ብቻም ሳይሆን ለተዛባ አሰራርም ክፍተትን ይፈጥራል። አብዛኛው የአገዛዙ ባለሥልጣናት በተለይም በፖሊስ፣ በመከላከያ እና በደህንነት ተቋማት ውስጥ ያገለገሉ ሰዎች በተፈጸሙት የመብት ጥሰት ወንጀሎች ላይ በአንድ ወይ በሌላ መልኩ ተሳትፎ የነበራቸው ናቸው። ስለዚህ በወንጀል የሚጠየቁትን ሰዎች መንግስት የሚለይበት መስፈርቱ ምንድን ነው? የማይጠየቁስ ካሉ ለምን? የመለያ ደረጃው ምንድን ነው? እነዚህ ነገሮች በአግባቡ ተጠንተው እና መስፈርት ወቶላቸውም ከሆነ እየተካሄዱ ያሉት ይህ ለሕዝብ ይፋ ሊደረግ ይገባል። ይህ ካልሆነ በሰበር ዜና የሚደረጉ እወጃዎች ሕዝብን ግራ ያጋባል። ሂደቱን የተለየ መልክ ሊሰጡት ለሚፈልጉ ሰዎችም ቀዳዳ ይፈጥራል። በሂደቱ ውስጥ ግለሰቦችን ለማጥቃት ወይም መድልዖ ለመፈጸም ለሚፈልጉ ሰዎች በር ይከፍትላል። በሥራ ላይ ያሉ የመንግስት ተሿሚዎችም በሰቀቀን እንዲቆዩ ያደርጋል። ሂደቱን ግልጽ ማድረግ ግን የወደፊት መንገዳችንን የጠራ ያደርገዋል።
